ઈ.સ. 1864ના જૂનાગઢના દીવાન અનંતજી અમરચંદ વસાવડાએ ગિરનારની પરિક્રમા માટે કેટલાક લોકોને મોકલ્યા. ત્યારબાદ પરિક્રમા શરૂ થયાનું કહેવાય છે. તો વળી જૂનાગઢના બગડું ગામના અજા ભગતે પરિક્રમા શરૂ કર્યા બાદ તેમાં કેટલાક સેવાભાવી લોકો જોડાયા હોવાનું પણ કહેવાય છે. એક કથા પ્રમાણે ગરવા ગિરનારની પરિક્રમા શરૂ કરાવનાર અજા ભગત દામોદર કુંડમાં નહાવા ગયા ત્યારે દામોદર કુંડની બાજુમાં આવેલા એક બાવાજીના આશ્રમમાં ગિરનારનો મહિમા વર્ણવતું પુસ્તક વંચાતું હતું. ગ્રંથમાં વર્ણવાયેલા ગિરનારના મહિમાથી અજા ભગત ખૂબ જ પ્રભાવિત થયા અને બાવાજી પાસે એ પુસ્તક તેમણે વાંચવા માટે માંગ્યું, પરંતુ બાવાજીએ તેમને મૂળ પુસ્તક નહીં, પણ હસ્તલિખિત પુસ્તક આપ્યું. તેમાંથી અજા ભગતે શોધી કાઢયું કે કારતક સુદ એકાદશીથી પૂનમ એમ પાંચ દિવસ ભીષ્મ પંચક વૃત્તારંભ થાય છે. દેહ પડી જાય ત્યાં સુધીમાં જો પ્રતિજ્ઞા કરી ભીષ્મ પંચક વૃત્તારંભમાં ગિરનારની પરિક્રમા કરવામાં આવે તો સારું ફળ મળે છે. આજેય પણ પરિક્રમામાં અજા ભગતની જય બોલાય છે. અજા ભગતે જીવનભર સાચા અર્થમાં લોકોની સેવા કરી હતી. તેમની સમાધિ જૂનાગઢની પાસે આણંદપર ગામના રસ્તે આવેલી છે.